Rigmor Aasrud (Arbeiderpartiet), 2014-06-20:
Det beste en kan si om Høyre–Fremskrittsparti-regjeringens første reviderte budsjett, er at det viser retning og tydeliggjør blå-blå politikk. Vi får et innblikk i hva partiene bruker sin valgfrihet til, altså i valget mellom politiske muligheter. De har valgt frihet til de rikeste gjennom redusert formuesskatt – mon tro om det er bedriftsinvesteringer eller privat forbruk som drar nytte av det – frihet til båteiere som kan skaffe seg en billigere båtmotor og frihet til dem som egentlig har nok penger og reiser mye, til å redusere sine utgifter til vin. Det er noe stusselig ved dette, noe populistisk i ordets negative forstand. Når sant skal sies: Det er Høyre-politikk av gammelt godt merke, ispedd momenter fra et parti som har levd alle sine år på folks ofte akutte og kortsiktige misnøye. Revidert ga muligheter til å rette opp noe av det som ble feil i statsbudsjettsbehandlingen, bl.a. behovet for flere barnehageplasser, men båtmotorer og taxfree vant over barnehageplassene. Skattelettene gjør at dugnadstimene blir flere for ildsjeler som er med på å bygge idrettsanlegg og trodde momsen skulle bli refundert. Tennisklubben i Bergen har sendt brev og varsler fortvilet om at de trodde at de ville få mellom 10 mill. kr og 12 mill. kr i momsrefusjon. Men med bevilgningene som vedtas her i dag, vil de mangle rundt 6 mill. kr. Det blir mange kakelotterier for å dekke opp for den summen, kanskje kan de håpe på at skattelettene gjør at kjøpelysten øker. På spørsmål om man er skuffet over at regjeringen ikke foreslår penger til flere barnehageplasser, svarer Høyres byråd, Hove, i Bergen at jo, det er han. Det var forresten den samme Høyre-politikeren som kritiserte det opprinnelige barnehagebudsjettet med en sarkastisk uttalelse til Bergens Tidende. Det var ikke dette de mente med nye ideer og bedre løsninger. Ordføreren og ledende Høyre-politikere i Tønsberg beklager seg over at kuttet hindrer dem i å oppfylle barnehagelovnader. I Lillesand vil Høyres ordfører ta opp saken med sentrale myndigheter og partifeller i rikspolitikken. Vi kan konstatere at han ikke nådde fram. Høyres Drammen-ordfører har sendt brev til Stortinget og departementet og håper at de vil innse at kuttene må kompenseres. Heller ikke han ble hørt. Før valget skulle Høyre og Fremskrittspartiet forsterke barnehageinnsatsen. Ledende representanter fra begge partier uttalte seg nærmest foraktfullt over forrige regjerings manglende innsats for å sikre de minste barna barnehageplass. Nå er gjennomføringskraft erstattet med gjennomgangskraft – vi må vente og utrede. Kan det være komplisert å fatte at det ikke er færre barnehageplasser som er svaret, når ettåringene trenger plass? Kan det være behov for en utredning for å skjønne at kommunene trenger bevilgning når det er flere som søker? Og kan man overbevise småbarnsforeldre, næringsliv og kommuner om at det er bedre med 1 000 kr i økt kontantstøtte i stedet for barnehageplass? Nei, det er vanskelig. Høyres talsperson, Svein Harberg, gjør desperate forsøk i avisinnlegg på å beskylde meg for å drive såkalt svartmaling. Skulle han ha rett, har jeg i alle fall noe til felles med svært mange folk i hans eget parti. Kunnskapsministeren, Torbjørn Røe Isaksen, er ikke bare glad, men han er svært glad for at hans eget barnehagebudsjett ble stoppet allerede i stortingsporten av Kristelig Folkeparti og Venstre, som rettet opp noen av kuttene. Arbeiderpartiet har brukt mulighetene som ligger i revidert. Vi har rettet opp bevilgningene til kommunene når det gjelder barnehagene, akkurat sånn som vi gjorde i 2012, da vi så at de anslagene som ble gjort, ikke stemte. Vi brukte kunnskapen. Og vi har sørget for økte bevilgninger til momskompensasjon, sånn at idrettsanleggene og idrettslagene slipper regningen for en urettferdig skatte- og avgiftspolitikk.